  Майя Бывальцева Куара сётонъя огъя нуналэ 18-тӥ куарусёнэ Ижкар думае ватсаса быръёнъёс ортчизы. Мандатъёсты басьтозы Сергей Кривоногов но Владимир Гасов, соос понна 50 процентлэсь ятырез бырйисьёс куразэс сётӥзы. 100 процентсэ бюллетеньёсты чотам бере, Удмуртиысь ЦИК-лэн нимлыко сайтаз нырысь-валысь йылпумъянъёсты шараязы. «РИННЭР» огазеяськонлэн кивалтӥсез Сергей Кривоногов (ӵектэмын «Единая Россия» партиен) одӥг мандатъем 6 номеро Московской быръён округын вормиз. Со понна куразэс сётӥзы 54,01 процентэз быръёнъёсы пыриськемъёс (4 сюрс 369 адями). Ижкарысь М. Т. Калашников нимо механикая кун университетысь «Мехатронные системы» кафедраысь профессор Иван Абрамов (КПРФ) понна 23,15 процентэз (1 сюрс 873 адями) куаразэс сётӥзы, «Инженерно-строительные изыскания» огазеяськонысь валтӥсь инженер Тимур Ягафаров (ЛДПР) понна — 14,41 процентэз (1 сюрс 166), Ижкарысь автотранспорт техникумысь Дмитрий Головков (ачиз ӵектӥськиз) понна — 3,30 процентэз (267 адями). «Ижсталь-авто» огазеяськонлэн кивалтӥсез Владимир Гасов («Единая Россия») одӥг мандатъем 9 номеро Металлургической быръён округын вормиз. Со понна куаразэс сётӥзы 54,46 процентэз бырйисьёс (4 сюрс 423 адями). Удмуртиысь кунпуш ужъёсъя министерстволэн госпитальысьтыз ӝог эм юрттэт сётонъя ёзэтысь врач-терапевт Сергей Шаклеин (КПРФ) 25,65 процент куара люказ (2 сюрс 083), «Агентство защиты информации» огазеяськонлэн коммерци кивалтӥсез Антон Гусев (ЛДПР) — 14,71 процент (1 сюрс 195). Тодэ вайытом, Ижкар думаын мандатъёс буш кылизы Металлургической но Московской округъёсъя быръем депутатъёс Юрий Тюрин но Ильдар Бикулатов Удмуртилэн шоркарысьтыз тӧрлык ёзэсъёсын интыужъёс басьтэмзы бере. Нырысетӥез карлэн тӧроез луиз, кыкетӥез — Ижкар администрацилэн тӧроезлэн нырысетӥ воштӥсез. Удмуртиын быръёнъёслы йылпумъянъёс сярысь лыдӟе иворъёсъя «Удмуртия» агентстволэн сюжетъёсын бичетысьтыз. Тегъёс: Ижкар ЮрийТюрин быръёнъёс ИльдарБикбулатов Удмуртия КарДума  